A Bizottság 474/676/EGK rendelete

(1967. augusztus 21.)

a rizsre és a törmelékrizsre nyújtott export-visszatérítés előzetes megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a rizs piacának közös szervezéséről szóló, 1967. július 25-i 359/67/EGK tanácsi rendeletre [1] és különösen annak 17. cikke (6) bekezdésére,

mivel a fent említett rendelet 17. cikke előírja, hogy rizs és törmelékrizs exportja esetén a világpiaci jegyzések vagy árak és a Közösségen belül érvényes árak különbözete export-visszatérítéssel egyenlíthető ki, amelynek összegét előzetesen meg lehet határozni; mivel a visszatérítés összegének előzetes megállapítása esetén azt az exportálás hónapjában érvényes küszöbárhoz kell igazítani, és a visszatérítéshez egy ugyanazon időpontban meghatározott korrekciós értéket kell alkalmazni;

mivel ahhoz, hogy a nyújtandó visszatérítés előzetes meghatározásának időpontjában annak összege megállapítható legyen, fel kell becsülni az engedélykérelem benyújtásának napja és a kivitel hónapja között a világpiaci árakban esetleg jelentkező különbözetet; mivel a CIF határidős szállítási ár tükrözi ezt a különbséget és így lehetővé teszi, hogy az engedélykérelem benyújtásának napján érvényes visszatérítés összegét csökkentsék vagy növeljék;

mivel a világpiaci jegyzések minimális változásainak következtében nem lenne célszerű a visszatérítések összegének túlzottan gyakori változtatása, mert az a jogosultak számára bizonytalansági tényezőt jelentene; mivel ezért a jogosultak érdekeinek sérelme nélkül olyan határértéket kell meghatározni, amelyen belül e jegyzésingadozások nincsenek hatással a visszatérítés összegére;

mivel az e rendeletben előírt intézkedések összhangban vannak a Gabonapiaci Irányítóbizottság véleményével,

ELFOGADTA EZT A RENDELETET:

1. cikk

Amennyiben a 359/67/EGK rendelet 17. cikke (4) bekezdésének első albekezdése szerint a rizs és a törmelékrizs exportjára vonatkozó visszatérítést előzetesen állapítják meg, akkor a visszatérítés összege az engedélykérelem benyújtásának napján lebonyolított exportügyletre alkalmazandó összeg,

- levonva belőle a CIF határidős szállítási ár és a CIF ár különbözetét, amennyiben az előbbi 100 kilogrammonként több mint 0,025 elszámolási egységgel meghaladja az utóbbit,

- hozzáadva a CIF ár és a CIF határidős szállítási ár különbözetét, amennyiben az előbbi 100 kilogrammonként több mint 0,025 elszámolási egységgel meghaladja az utóbbit.

A heti megállapítások közötti időszakokban az előzetes megállapítás esetén alkalmazandó visszatérítési összeget olyan esetekben kell kiigazítani, amikor a fenti számítási módszer alkalmazása az összegnek 100 kilogrammonként több mint 0,025 elszámolási egységgel történő módosítását eredményezné.

E célból a CIF árat a 359/67/EGK rendelet 16. cikkével összhangban kell kiszámítani.

A CIF határidős szállítási árat a 365/67/EGK rendelet [2] 3. cikkének (2) bekezdésével összhangban számítják ki, amelynek alapjául azonban a kiviteli engedély érvényességének minden hónapjára vonatkozóan az a CIF ár szolgál, amelyet az export teljesítésének hónapjára szóló szállítási ajánlatok alapján számítanak ki.

2. cikk

Ez a rendelet 1967. szeptember 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1967. augusztus 21-én.

a Bizottság részéről

az elnök

Jean Rey

[1] HL 174., 1967.7.31., 1. o.

[2] HL 174., 1967.7.31., 32. o.

--------------------------------------------------